હું જૈન કુટુંબનો છું. મારા પિતા જૈન આચાર્યોને અંત:કરણપૂર્વક સમર્પિત થયેલા ધાર્મિક માણસ હતા અને સંસારમાં રહેવા છતાં વૈરાગી જીવન જીવતા હતા. મને નાનપણથી જીવનનું પરમ સત્ય અને તેના રહસ્યો જાણવાની ઉત્સુકતા હતી. મને રોજિંદા ક્રિયાકાંડમાં રસ ન હતો કારણકે મને તેનો અર્થ સમજાતો ન હતો. છેલ્લા ૧૦ વર્ષ કરતાં વધારે સમયથી મેં દુનિયાના કોઈપણ સ્થળના વિદ્વાનના પ્રવચનો અને પુસ્તકોમાંથી આધ્યાત્મિક સામગ્રીની શોધ શરુ કરી હતી. પરમ સત્યના લક્ષણો સમજવા માટે મેં મરણિયા પ્રયાસો કર્યા પરંતુ તે બધા પ્રયત્નો બુદ્ધિના સ્તરેથી હતા, મને તેનાથી સંતોષ ન થયો. વ્યવહારમાં તેનો કોઈ અનુભવ ન થયો.